10 Batho ba bangata ba nka lilemo hore ba hlole mokhoa oo oa ho shebella litšoantšo tse litšila. Empa pale ea mor’abo rona Ribeiro ea tsoang Brazil ea re bontša hore hoa khoneha ho hlola mokhoa oo. Mor’abo rona Ribeiro o ile a tloha habo e ntse e le mocha, eaba ka mor’a nako o sebetsa k’hamphaning e ’ngoe e sebetsanang le libuka tse lokeloang ho senngoa. O ile a itloaetsa ho sheba libuka tse nang le litšoantšo tse litšila. O re: “Butle-butle ka li lemalla hoo ke neng ke tatela hore mosali eo ke neng ke lula le eena a tsoe ka tlung e le hore ke li shebelle.” Eaba ka le leng ha a le mosebetsing, o bona bukana ea Lekunutu la Thabo ea Lelapa libukeng tse neng li il’o senngoa. O ile a e nka eaba oa e bala. Ka mor’a ho e bala, o ile a batla ho ithuta Bibele le Lipaki Tsa Jehova, empa ho ile ha feta nako e telele pele a ka hlola mokhoa oo oa ho shebella litšoantšo tse litšila. O ile a thusoa ke’ng hore a o hlole? O re: “Ke ile ka rapela Jehova, ka ithuta Bibele le ho nahanisisa ka lintho tseo ke ithutileng tsona. Kahoo, ke ile ka tseba Jehova haholoanyane ’me ka mo rata haholo ho e-na le ho rata litšoantšo tse litšila.” Mor’abo rona Ribeiro o ile a thusoa ke Bibele le moea o halalelang hore a tlohele mokhoa oo o mobe oo a neng a o lemaletse, eaba oa kolobetsoa. Hona joale ke moholo ka phuthehong.